Anne Baastrup (SF), 2011-04-01:
Jeg vil foreslå, at hr. Kristian Pihl Lorentzen tager med mig til Nordjylland og får de historier, som vi fik deroppe.
Det virkede i hvert fald ikke, som om hverken taxavognmænd, taxachauffører eller for den sags skyld trafikselskaberne syntes, det var den smarteste måde at gøre det på.
Vi har været en hel del rundt i den danske taxaverden, og det har været en øjenåbner.
Historierne er jo fantastiske.
Bl.a. var der en chauffør, der fortalte mig, at han blev sendt fra den sydlige del af Nordjylland til Slagelse for at transportere en patient fra Slagelse til Næstved.
Det virker på mig, som om vi har en udfordring.
Problemet er blot det, at dette lovforslag ikke løser de udfordringer.
Jeg kan også se på høringssvarene, at de er fra den 23. august, den 24. august og den slags datoer, så det er også mit indtryk, at ministeren har brugt en hel del tid på at overveje, hvad der er det rigtige at gøre.
Jeg er enig med Socialdemokraterne og til dels også med Dansk Folkeparti i, at det her ikke er det rigtige snit.
Vi er enige om, at vi bliver nødt til, hvis vi skal bevare taxaservice i de tyndtbefolkede kommuner, at tage det her meget alvorligt.
Men jeg vil godt tillade mig at sætte spørgsmålstegn ved, hvor alvorligt regeringen tager det, når det har ligget i ministeriet i et halvt års tid.
Så har vi også en diskussion om, hvad der er godt ved den udvikling, der er sket.
Jeg tror, det var hr. Kristian Pihl Lorentzen, der fremhævede teletaxa som en god og fornuftig ordning.
Men vi hører historier, bl.a. fra Nordjylland, hvor fire unge skal til fest i Aalborg, og de kører dertil fra Skagen for ganske få penge, fordi de bruger en teletaxa.
Er det den rigtige vej at gå?
Skal vi ikke lige undersøge, om teletaxaer er en anden måde at udhule taxatilbuddet på?
Hr. Kim Christiansen foreslår, at vi forudsætter for en tilladelse, at man har mulighed for at anbringe to kørestole i bilen.
Det kan være en vej.
Det kunne også være en vej frem, at man kun kunne få tilladelse, hvis man samtidig også havde en taxabevilling.
Danske Handicaporganisationer er dybt bekymrede over, hvad der kommer til at ske.
Vil man overhovedet kunne blive transporteret rundt, hvis man har brug for en taxa, hvor der skal være en kørestol?
Danske Regioner er jo også noget bekymrede, fordi de har et helt specielt krav til og behov for kørsel.
Bliver det dækket af en enkelt kommune?
Kan man være sikker på, at der bliver bevillinger nok til persontransport til mennesker, der enten er liggende eller har brug for anden hjælp, med det her forslag?
Vi så gerne, at vi fik en egentlig persontransportlov, således som bl.a. 3F har foreslået, fordi vi bliver nødt til grundigt at få analyseret, hvordan vi kommer videre herfra.
Vi har nogle trafikselskaber, der er voldsomt presset på økonomien, og som derfor springer til nogle løsninger, som på sigt er uhensigtsmæssige for taxabranchen.
Vi har nogle vognmænd, der presses på prisen med det resultat, at de ikke kan tilbyde deres chauffører en ordentlig løn, og derfor kan vi se, at de bliver nødt til at afskedige chaufførerne og få tingene til at hænge sammen, så længe deres kontrakt gælder.
Samlet set har vi altså brug for et langt mere grundigt og alvorligt analysearbejde, hvor de involverede parter kommer ind.
Der undrer det mig lidt, at man ikke i langt højere grad har været åbne over for, at trafikselskaberne og regionerne skal ind i den endelige beslutning om, hvor mange tilladelser der i givet fald skal gives.
Det var lidt overvejelser om, hvad vi i hvert fald skal i gang med, og jeg tvivler meget på, at vi kan nå at blive færdige på den her side af den 5. juni.